Diari Oficial de la Generalitat Valenciana


Sumari del DOGV 2372, del 24-10-1994 (1994/832818)

ACORD de 4 d'octubre de 1994, del Govern Valencià, que aprova l'ordenació de l'actuació integral declarada d'interès comunitari que consisteix en la instal.lació d'un camping turístic, promogut per Cristóbal Sanchis Blasco, en representació del Camping Náquera, SL, en el terme municipal de Náquera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2372

Data del DOGV
:   24-10-1994

Secció del DOGV
:   ALTRES DISPOSICIONS

Número del document
:   1994/832818


Data del document
:   04-10-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 4 d'octubre de 1994, del Govern Valencià, que aprova l'ordenació de l'actuació integral declarada d'interés comunitari que consisteix en la instal·lació d'un càmping turístic, promogut per Cristóbal Sanchís Blasco, en representació del Camping Náquera, SL, en el terme municipal de Náquera. [94/7160]  
El Govern Valencià, en la reunió de 4 d'octubre de 1994, adoptà l'acord següent:  
Vist l'expedient promogut per Cristóbal Sanchís Blasco, en representació del Camping Náquera, SL, en el qual sol·licita la declaració d'interés comunitari d'una actuació integral que consisteix en la instal·lació d'un càmping turístic en el paratge dels Trencalls, polígon 3, sòl no urbanitzable, del municipi de Náquera (València).  
Antecedents de fet  
1. El 17 de desembre de 1993 es va rebre en la Comissió Territorial d'Urbanisme de València la sol·licitud de referència. El projecte va anar completant-se, successivament, el 20 de desembre de 1993 i el 21 de gener de 1994. El dia 10 de gener de 1994 es va donar audiència als ajuntaments de la zona, Bétera i Serra, i se'ls va concedir un termini de 15 dies perquè hi formularen les al·legacions que consideraren convenients. En la mateixa data es va requerir un informe previ de l'Ajuntament de Nàquera i també l'exposició en el tauler d'anuncis i la comunicació als propietaris que hi confronten de l'edicte corresponent a aquest expedient. No es va presentar cap al·legació respecte d'això. En la mateixa data es va donar audiència a les conselleries d'Indústria, Comerç i Turisme, i de Medi Ambient, a la Direcció General d'Obres Públiques i al Servei d'Explotació de Carreteres de la Diputació Provincial. El director general d'Urbanisme i Ordenació Territorial, el 2 de febrer de 1994, va adoptar una resolució per la qual admetia a tràmit la sol·licitud presentada i ordenava que aquesta se sotmetera al tràmit d'informació pública durant un mes, simultàniament a la convocatòria per a la presentació d'iniciatives alternatives a la que ha originat el procediment. Aquesta ordre es va acomplir mitjançant la publicació dels anuncis en el Butlletí Oficial de la Província, el 24 de gener de 1994, i en el diari Levante, el 25 de febrer de 1994. No es va presentar cap al·legació ni cap alternativa en relació amb el projecte objecte d'aquest expedient.  
2. El 8 de febrer de 1994, es va rebre en la Comissió Territorial d'Urbanisme de València un certificat de la Comissió de Govern Municipal de l'Ajuntament de Bétera en què s'acordava per unanimitat aprovar l'informe dels serveis tècnics que posava de manifest que no hi havia cap inconvenient urbanístic relacionat amb l'actuació de referència. No s'ha rebut cap escrit de l'Ajuntament de Serra. Hi ha en l'expedient informes favorables de la Secretaria General de la Conselleria d'Indústria, Comerç i Turisme, de 28 de gener de 1994, del Servei d'Explotació de Carreteres de la Diputació Provincial, de 31 de gener de 1994, amb subjecció a les condicions següents: «Si un dels accessos es realitza per mitjà de l'actual accés al cementeri, s'haurà de remodelar aquest, de manera que sols s'hi puga entrar en la direcció Náquera-Valencia. Pel que fa a l'eixida des del camí esmentat, se'n podrà eixir en totes les direccions. En qualsevol cas, s'haurà de sol·licitar el permís corresponent a fi de realitzar la remodelació esmentada», de la Direcció General d'Obres Públiques (Servei de l'Oficina del Pla de Carreteres), de la Conselleria d'Obres Públiques, Urbanisme i Transports, de 26 d'abril de 1994, sempre que es garantesca «el condicionament previ a l'entrada en funcionament de la instal·lació, de l'accés des de la carretera VP-6044. En aquest sentit, es considera que el camí haurà de tenir una amplària pavimentada de 6 metres i que s'haurà de definir una intersecció adequada amb la VP-6044».  
3. El 20 d'abril de 1994, el director general de Qualitat Ambiental de la Conselleria de Medi Ambient va dictar una declaració d'impacte ambiental i va considerar acceptable el projecte del càmping abans esmentat amb les condicions següents:  
«- La construcció del càmping no afectarà els terrenys corresponents al llit del barranc i els del vessant muntanyós amb un elevat pendent que es troba al marge esquerre d'aquest barranc.  
- Tenint en compte el risc d'incendis forestals, es mantindrà neta de bosc baix una franja de 350 metres al voltant del càmping i, també, es dotarà aquest de les mesures de seguretat adequades i de sistemes d'extinció d'incendis.  
- Es respectarà, tant com siga possible, la vegetació que hi ha, tant la natural com la dels conreus arboris de secà. Aquestes espècies seran les que s'utilitzaran per a repoblar.  
- El sistema de depuració de les aigües residuals que s'hi establesca haurà de garantir una qualitat de l'aigua tractada dins dels límits establerts per la legislació vigent (Directriu 91/271/CEE).  
- L'aigua tractada per la depuradora, prèviament a la seua utilització per al reg de les zones enjardinades, es clorarà en quantitat suficient i amb un temps de contacte que no siga inferior als 20 minuts. S'evitarà fer el reg per aspersió.  
- Tant per a poder abocar als llits com per a poder utilitzar l'aigua tractada per la depuradora, per al reg o per a l'eliminació per infiltració en rases, s'haurà de tenir l'autorització corresponent de l'organisme de conca que pertoque, tal com estableix la Llei d'Aigües i els reglaments que la despleguen.  
- Els fangs generats en la depuradora rebran el tractament i l'eliminació adequats a les seues característiques.  
- El proveïment d'aigua es realitzarà en la quantitat i amb la qualitat adequades, tal com estableix el Reial Decret 1138/1990, pel qual s'aprova la reglamentació tècnico-sanitària per al proveïment i control de qualitat de les aigües potables de consum públic.»  
4. La documentació que hi ha en el projecte la formen la memòria informativa i justificativa, els plànols d'informació i ordenació, les ordenances reguladores, el pla d'etapes, l'estudi econòmico-financer i l'estudi d'impacte ambiental.  
5. El conseller d'Obres Públiques, Urbanisme i Transports va emetre informe favorable sobre l'actuació integral mitjançant la Resolució de 22 de juliol de 1994.  
Fonaments de dret  
1. L'objecte d'aquest expedient és l'ordenació i definició de l'ús i aprofitament urbanístic del projecte per a la instal·lació d'un càmping turístic sobre una superfície de 55.220 metres quadrats de sòl no urbanitzable de protecció paisatgística d'acord amb les normes subsidiàries de planejament municipal de Náquera. L'actuació, la Declaració d'Interés Comunitari de la qual se sol·licita ateses les seues característiques, tant de dimensions, més de quatre hectàrees com per la seua finalitat, càmping, fa que no siga possible la instal·lació en sòls urbans, urbanitzables o aptes per a la urbanització establerts pels planejaments vigents dels municipis de la zona. De manera que l'ordenació i aprofitament urbanístics s'ha de resoldre en els termes que estableix l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable, ja que es tracta d'una activitat turística, que necessita l'ocupació d'una superfície més gran de quatre hectàrees, per la qual cosa únicament es pot autoritzar la seua implantació en el sòl no urbanitzable com a actuació integral per mitjà del procediment extraordinari de Declaració d'Interés Comunitari.  
2. En aquest cas, respecte del procediment, s'han complert totes les prescripcions legals que exigeix l'esmentada llei de la Generalitat Valenciana sobre sòl no urbanitzable. La documentació de l'expedient està completa d'acord amb l'article 20.2, paràgraf segon, de l'esmentada Llei 4/1992 i la legislació vigent d'impacte ambiental.  
3. L'actuació integral projectada, per les seues dimensions, constitueix un element influent en l'estructura territorial. Es pretén realitzar un càmping de gran superfície en què se situarien, segons la documentació presentada, una zona d'aparcament i de recepció a la instal·lació, i diverses instal·lacions esportives (piscina, jocs infantils, recorregut atlètic). També hi haurà una zona d'acampada i una altra de bungalows. La resta del sòl no ocupat queda com a zona lliure, arbres i vegetació. L'actuació que es pretén s'ajusta al caràcter i a l'objectiu de vida en contacte amb la natura propis dels càmping d'interior.  
4. En el projecte presentat s'han previst i justificat de manera adequada els serveis requerits, sense que comporten una sobrecàrrega en la demanda dels serveis generals del municipi de Náquera. No obstant això, pel que fa a les infrastructures, hauran de complir-se les condicions que s'han posat de manifest en l'informe de la Diputació Provincial, és a dir, que la via d'enllaç de l'actuació sol·licitada i la xarxa de carreteres (VP-6044) siga com a mínim de sis metres, com es diu en la documentació presentada i que el projecte d'execució de la solució de l'enllaç l'aprove la Diputació de València, sense que, com es desprén d'aquest, hi haja cap altre entrebanc en aquest sentit.  
5. Respecte de l'assumpció de l'aplicació del règim de deures, obligacions i cessions, l'Ajuntament de Náquera accepta la proposta plantejada per la promotora que es concreta en el 10% de cessió total del sòl que s'ha d'ordenar com a zona verda, cultural i per a dotacions i el 5% del total de terreny ordenat en substitució del 15% de l'aprofitament urbanístic.  
6. L'ordenació territorial i urbanística d'aquesta actuació integral és tècnicament correcta, tant des de la perspectiva municipal com autonòmica, si es tenen en compte les condicions indicades pel Servei d'Explotació de Carreteres de la Diputació Provincial de València i en la declaració d'impacte ambiental. La promotora haurà d'assumir aquestes condicions abans del començament de l'activitat. També haurà de formalitzar, a favor del municipi, les càrregues i obligacions a què s'ha compromés el promotor, prèviament a l'obtenció de la preceptiva llicència municipal urbanística sobre la base dels projectes tècnics corresponents i haurà de garantir el compliment exacte per un import del 6% del cost total de l'actuació (article 46.c) del Reglament de Planejament). L'actuació s'haurà d'executar en el termini que indique la llicència municipal amb un màxim de dos anys a partir de l'obtenció de la llicència municipal esmentada.  
7. El Govern Valencià és competent per a l'aprovació de l'ordenació i definició de l'aprofitament urbanístic d'aquesta actuació integral, d'acord amb l'apartat segon de l'article 20 de l'esmentada Llei 4/1992.  
Vistos els preceptes legals esmentats i la resta de normativa aplicable i a proposta del conseller d'Obres Públiques, Urbanisme i Transports, el Govern Valencià  
ACORDA:  
Primer  
Aprovar definitivament l'ordenació urbanística per a la instal·lació d'un càmping promogut per Cristóbal Sanchís Blasco, en representació de la mercantil Camping Náquera, SL, en el paratge dels Trencalls, polígon 3, sòl no urbanitzable del municipi de Náquera, com a actuació integral d'interés comunitari, que es desplegarà en els termes previstos en l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable.  
Aquesta ordenació i declaració d'interés comunitari, i també l'adjudicació a què fa referència l'apartat II següent, se subjectarà a les condicions especials establertes en aquest acord.  
Segon  
Adjudicar aquesta actuació integral d'interés comunitari a favor de l'empresa Camping Náquera, SL, al qual s'atorga la legitimació necessària per a promoure l'esmentada activitat turística aprovada.  
Tercer  
Condicionar i vincular aquesta adjudicació i legitimació al fet que la promotora designada, complesca i satisfaça, totalment, les obligacions i càrregues de naturalesa urbanística i també els compromisos que ha assumit al llarg de la tramitació de l'expedient, que quedaran afectats a favor de l'Ajuntament de Náquera per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interés comunitari que té com a finalitat.  
Quart  
La promotora haurà de garantir, davant l'Ajuntament de Nàquera, la correcta i puntual execució de les instal·lacions d'aquesta actuació integral en un 6% del cost total, abans del començament de les obres. Les garanties es podran presentar per qualsevol de les maneres previstes en dret.  
Cinqué  
Qualsevol canvi que hi haja en la titularitat de la promoció d'aquesta actuació integral, necessitarà l'autorització prèvia del Govern Valencià.  
Sisé  
L'acord d'adjudicació expressat en l'apartat segon, sense perjudici del que disposa l'apartat tercer, caducarà, si la interessada no ha sol·licitat, en condicions d'obtenir-la, la llicència municipal preceptiva d'obres en el termini de sis mesos a comptar de la notificació. Així mateix, el termini màxim per a l'execució de l'actuació integral serà el que indique la llicència municipal, però, com a màxim, serà de dos anys. L'eventual declaració de caducitat de l'adjudicació l'emetrà, si es dóna el cas, el conseller d'Obres Públiques, Urbanisme i Transports, al qual aquest acord confereix les facultats necessàries amb aquesta finalitat, amb l'expedient previ instruït amb l'audiència de l'interessat i de l'Ajuntament de Nàquera. Aquesta declaració, si es produïra, determinaria la suspensió temporal de la declaració d'interés comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.  
Seté  
El desplegament de l'actuació integral s'ajustarà al projecte presentat per la promotora adjudicatària, llevat dels aspectes que resulten afectats per les condicions que imposen la Declaració d'Impacte Ambiental, de 20 d'abril de 1994, i del Servei d'Explotació de Carreteres de la Diputació Provincial de València, de 31 de gener de 1994. Aquestes condicions prevaldran i s'assumiran tant en els projectes d'obra que despleguen aquesta declaració com en el manteniment i explotació de la instal·lació posterior.  
Contra aquest acord, que posa fi a la via administrativa, és procedent interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2. f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 4 d'octubre de 1994  
El conseller secretari del Govern Valencià,  
LUIS BERENGUER FUSTER